登嶽頂呈試可邦直
作者：釋道潜
朝代：宋

paragraphs: 偉哉中國擅五岳，巍巍崧高據其尊。
四時百辟盡朝會，雲幢烟蓋來追奔。
自餘衆阜何足數，擾擾羅列真兒孫。
秋霖乍開原野凈，隆曦破海浮朝暾。
淵明曠達不事事，勝日結客遊山樊。
山腰下馬躡風磴，杖屨詰曲躋巑岏。
窗經玉女猨鳥寂，石漱飛瀏鳴潺湲。
長松吟風和哀響，肌膚凜栗凄神魂。
行窮絕頂已晡側，雲烟爲我開餘昏。
昂頭去天驚尺五，星斗歷歷俯可捫。
超然擬與人世絕，彷彿有路通崑崙。
洛陽奇峰三十六，領略併入一眼吞。
平生方寸喜壯觀，茲游氣豁殊軒軒。
二豪詞筆有餘地，請賦傑句留山巔。
風流便可付千載，歐梅尹謝相與傳。